**Pravila natječaja za odabir likovnog rješenja**

**poštanske marke Republike Hrvatske „Međunarodni dan mira“**

(u daljnjem tekstu: Pravila natječaja)

**Priređivač natječaja**

Članak 1.

1. Priređivač natječaja je HP – Hrvatska pošta d.d., Poštanska ulica 9, 10410 Velika Gorica, OIB: 87311810356.
2. Priređivač natječaja provodi natječaj u suradnji s Agencijom za odgoj i obrazovanje i osnovnim školama.

**Cilj natječaja**

Članak 2.

1. Cilj je natječaja odabir likovnog rada pojedinačnog učenika koji će poslužiti kao motiv za poštansku marku Republike Hrvatske „Međunarodni dan mira“.
2. Natječajem se ujedno nastoje promovirati poštanske marke i djeci školskog uzrasta približiti smisao, značenje i funkcija poštanske marke.

**Sudionici natječaja**

Članak 3.

U natječaju mogu sudjelovati učenici osnovnih škola sa sjedištem u Republici Hrvatskoj koji u skladu s propisima na snazi imaju status redovitog učenika.

**Tema, propozicije i sadržaj likovnog rada**

Članak 4.

1. Tema natječaja glasi: „Međunarodni dan mira“.
2. Zadanu temu natječaja, odnosno zadani motiv poštanske marke Republike Hrvatske treba likovno oblikovati prema zadanim temama Kurikuluma za nastavni predmet Likovna kultura za osnovnu školu u skladu s odgojno-obrazovnim ciljevima i suvremenim pristupom poučavanju koji uključuje interdisciplinarni pristup i međupredmetno povezivanje.
3. U radu treba primijeniti slikarske, crtačke i grafičke tehnike prema Kurikulumu za nastavni predmet Likovna kultura za osnovnu školu (primjerice: gvaš, akvarel, tempera, kolaž, pastel, linorez u boji), uključujući crtanje i slikanje na računalu odnosno digitalnu ilustraciju.
4. Format papira treba biti u skladu s formatom mape za razred koji pohađa učenik (moguć je i rad na polovici papira navedenoga formata).
5. Na poleđini svakoga likovnog rada koji odabere škola obvezni su sljedeći podatci ispisani tiskanim slovima:
6. naziv teme kao poticaja za likovni rad („Međunarodni dan mira“)
7. zadana ili izborna tema Kurikuluma iz nastavnog predmeta Likovna kultura te uz temu navesti odgojno-obrazovni ishod i obvezne likovne pojmove
8. likovna tehnika
9. međupredmetna korelacija i interdisciplinarni pristup
10. ime i prezime učenika, razred, dob, škola, mjesto
11. ime i prezime učitelja mentora (učitelj razredne nastave ili nastavnik likovne kulture)
12. nadnevak.

**Upute za motivaciju učenika na likovni rad**

Članak 5.

1. Zadana likovna tema za učeničke radove glasi: „Međunarodni dan mira“.
2. Tema treba učenicima pružiti priliku za traženje različitih, maštovitih i originalnih likovnih rješenja na temu natječaja. U učenicima treba poticati kreativnost, zanimanje za istraživački rad, kao i samostalnost u planiranju i realiziranju likovne teme upućivanjem na traženje vlastitoga likovnog rješenja. Izvornost izraza u obradi dogovorenog motiva osigurat će se usmjeravanjem učenika na likovno istraživanje ključnih pojmova, primjerice: površina – slikarske teksture i fakture, boja – svjetlosne vrijednosti čistih boja, površina – grafička modelacija, boja – toplo-hladni ili komplementarni kontrast boja, boja – simbolička i asocijativna uloga boja. Likovno rješenje treba biti vizualno prikladno za reduciranje na veličinu poštanske marke načinom koji će biti razumljiv djeci i odraslima iz cijelog svijeta.
3. Dječji doživljaj i interpretacija teme natječaja može se potaknuti korelacijom nastave Likovne kulture s nastavnim sadržajima iz različitih nastavnih područja pojedinačnih predmeta. Najčešće su veze s nastavnim predmetima jezično-umjetničkog područja: Hrvatskim jezikom i književnosti (književnost, film, medijska kultura, scenska umjetnost), Glazbenom kulturom, Povijesti te međupredmetnim temama Zdravlje i Građanski odgoj i obrazovanje. Svakako je važno potaknuti učenike i pružiti im priliku da u likovnim radovima iskažu različitosti svojih viđenja, interesa i osobnosti koje polaze od načela interdisciplinarnosti i integracije znanosti.

**Način prijave likovnih radova**

Članak 6.

1. Prijavu na natječaj podnosi u pisanom obliku učitelj likovne kulture / učitelj razredne nastave sudionika natječaja.
2. Prijavi za natječaj mora biti priložena popunjena suglasnost zakonskih zastupnika (roditelja/skrbnika), sudionika natječaja i učitelja likovne kulture / učitelja razredne nastave sudionika natječaja, koja je priložena ovim Pravilima natječaja i čini njihov sastavni dio, te likovni rad s popunjenim potrebnim podatcima na poleđini u skladu s Pravilima natječaja. Obrazac suglasnosti može se preuzeti na internetskoj stranici HP – Hrvatske pošte d.d., www.posta.hr.
3. Prijave na natječaj koje nisu u skladu s ovim Pravilima natječaja neće se razmatrati.
4. Pravila natječaja dostupna su na internetskoj stranici HP – Hrvatske pošte d.d., [www.posta.hr](http://www.posta.hr).
5. Komunikacija s priređivačem natječaja moguća je elektroničkom poštom na adresu: filatelija@posta.hr i telefonski na broju: 01 4981 059.

**Način odabira najboljega likovnog rada i objava pobjedničkog rada**

Članak 7.

1. Učitelji likovne kulture i učitelji razredne nastave učenika koji sudjeluju u natječaju zajednički odabiru najviše deset (10) najuspješnijih pojedinačnih likovnih radova učenika nastalih na razini škole.
2. Kriteriji odabira jesu:
* kreativnost
* likovno rješenje uz ostvarenost odgojno-obrazovnih ishoda i obveznih likovnih pojmova iz Kurikuluma
* primjena likovne tehnike u praktičnom rješavanju likovne ideje
* ostvarivanje korelacije u strukturi i temi.
1. Odabrani radovi moraju biti poslani na adresu priređivača natječaja:

HP – Hrvatska pošta d.d.

„Natječaj za poštansku marku Međunarodni dan mira“

Poštanska ulica 9

10410 Velika Gorica

s naznakom: „NE OTVARATI!“.

1. U natječaju sudjeluju likovni radovi koji u razdoblju od dana objave ovih Pravila natječaja do 3. lipnja 2024. budu predani davatelju poštanskih usluga radi slanja priređivaču natječaja.
2. Prispjeli radovi ne vraćaju se sudionicima natječaja.
3. Stručno povjerenstvo odabire 30 (trideset) najuspješnijih likovnih radova, uključujući i pobjednički rad. Stručno povjerenstvo sastoji se od triju (3) članova, a čine ga sljedeće članice:
* Željka Čorak
* Zvjezdana Prohaska i
* Blaga Petreski.
1. U slučaju eventualne spriječenosti članica Stručnog povjerenstva priređivač natječaja ima pravo naknadno izmijeniti sastav Stručnog povjerenstva te objaviti izmijenjeni sastav na isti način na koji su objavljena ova Pravila natječaja.
2. Trideset (30) najuspješnijih likovnih radova, uključujući i pobjednički rad, bit će objavljeni do kraja srpnja 2024. na internetskoj stranici HP – Hrvatske pošte d.d., [www.posta.hr](http://www.posta.hr).
3. HP – Hrvatska pošta d.d. zadržava pravo objave i manjeg broja radova.

**Nagrade**

Članak 8.

1. Autor pobjedničkog rada bit će nagrađen računalom sljedećih karakteristika: grafički sustav Intel HD Graphics, radna memorija: 1x 2 GB DDR3L, 1333 MHz, softver: Microsoft Windows 10 Home, brzina: 1600 MHz, kao i pisačem sljedećih karakteristika: laserski, brzina ispisa: C/B – 20 str./min, rezolucija ispisa: do 1200x1200 dpi, s pripadajućim jamstvima i ispravama u skladu s propisima.

Priređivač natječaja zadržava pravo izmjene karakteristika nagrade za pobjednički rad iz prethodnog stavka u slučaju da računalo i pisač navedenih obilježja ne budu raspoloživi na tržištu. U tom je slučaju priređivač natječaja dužan autoru pobjedničkog rada isporučiti računalo i pisač koji su po karakteristikama najsličniji karakteristikama navedenim u prethodnom stavku, a koji su raspoloživi na tržištu.

1. Učitelj likovne kulture ili učitelj razredne nastave čiji je učenik autor pobjedničkog rada bit će nagrađen zbirkom poštanskih maraka iz 2023. godine.
2. Uručenje nagrade održat će se u rujnu 2024. o čemu će priređivač natječaja preko ravnatelja škole obavijestiti autora pobjedničkog rada, odnosno njegova zakonskog zastupnika (roditelja/skrbnika) i nastavnika likovne kulture ili učitelja razredne nastave čiji je učenik autor pobjedničkog rada.

**Autorska prava**

Članak 9.

1. Sudionik natječaja zastupan po zakonskom zastupniku (roditelju/skrbniku) te učitelj likovne kulture ili učitelj razredne nastave učenika koji sudjeluje u natječaju prihvaćanjem ovih Pravila natječaja izjavljuju da je svaki prijavljeni likovni rad izvornik djela vizualnih umjetnosti sudionika natječaja te da nisu povrijeđena ničija autorska prava ili prava intelektualnog vlasništva.
2. Priređivač natječaja stječe pravo vlasništva nad izvornikom pobjedničkog rada / autorskog djela te sadržajno, vremenski i prostorno neograničena isključiva prava iskorištavanja pobjedničkog rada / autorskog djela. Ta se prava osobito sastoje od prava umnožavanja, prava distribuiranja, prava priopćavanja autorskog djela javnosti i prava prerade potrebna radi ostvarenja svrhe ovog natječaja, odnosno objave, izdavanja i korištenja poštanske marke Republike Hrvatske u skladu s propisima na snazi što uključuje, ali se ne ograničava na promidžbu poštanske marke Republike Hrvatske. Priređivač natječaja ne vraća zaprimljene radove.
3. Priređivač natječaja i autor pobjedničkog rada zastupan po zakonskom zastupniku (roditelju/skrbniku) sklopit će ugovor o pravu iskorištavanja pobjedničkog rada / autorskog djela bez naknade pod uvjetima iz ovih Pravila natječaja.
4. Sudionik natječaja zastupan po zakonskom zastupniku (roditelju/skrbniku) prihvaćanjem ovih Pravila natječaja izjavljuje kako pristaje da njegov likovni rad bude prvi put objavljen na poštanskoj marki i korišten uz uvjete iz ovih Pravila natječaja i eventualne dodatne uvjete koje je odredio priređivač natječaja.
5. Sudionik natječaja zastupan po zakonskom zastupniku (roditelju/skrbniku) prihvaćanjem ovih Pravila natječaja izjavljuje da pristaje da pri korištenju svojega likovnog rada / autorskog djela bude označen kao autor korištenjem svojeg imena i prezimena ili prvog slova imena i prezimena ili samo prezimena.

**Zaštita osobnih podataka**

Članak 10.

1. Zakonski zastupnik (roditelj/skrbnik) sudionika natječaja (u svoje ime i uime sudionika natječaja) te učitelj likovne kulture ili učitelj razredne nastave učenika koji sudjeluje u natječaju prihvaćanjem ovih Pravila natječaja izjavljuju da pristaju na obradu svojih osobnih podataka od strane priređivača natječaja samo u svrhe opisane u suglasnosti koja čini sastavni dio ovih Pravila natječaja i u skladu s ovim Pravilima natječaja.
2. Zakonski zastupnik (roditelj/skrbnik) sudionika natječaja (u svoje ime i uime sudionika natječaja) te učitelj likovne kulture ili učitelj razredne nastave učenika koji sudjeluje u natječaju prihvaćanjem ovih Pravila natječaja izjavljuju da pristaju na to da s njima, prema potrebi, kontaktira priređivač natječaja telefonom, elektroničkom poštom ili na drugi način, a jedino u svrhu provođenja ovog natječaja.
3. Zakonski zastupnik (roditelj/skrbnik) sudionika natječaja (u svoje ime i uime sudionika natječaja) te učitelj likovne kulture ili učitelj razredne nastave učenika koji sudjeluje u natječaju prihvaćanjem ovih Pravila natječaja izjavljuju da pristaju na svoju eventualnu izloženost medijima na svečanosti uručenja nagrada za pobjednički rad i promociji poštanske marke Republike Hrvatske „Međunarodni dan mira“ te na objavu svojih osobnih imena u medijima samo u navedenu svrhu.

HP – Hrvatska pošta d.d.

Izvršna direktorica Ureda za korporativni marketing

Marijana Miličević

**Suglasnost za sudjelovanje u natječaju za odabir likovnog rješenja**

**poštanske marke RH „Međunarodni dan mira“ i za obradu osobnih podataka**

SUDIONIK NATJEČAJA

Ime i prezime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum rođenja i razred: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ŠKOLA

Naziv: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

UČITELJ LIKOVNE KULTURE / UČITELJ RAZREDNE NASTAVE

Ime i prezime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Telefonski broj i adresa elektroničke pošte: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ZAKONSKI ZASTUPNIK (RODITELJ ILI SKRBNIK)

Ime i prezime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Telefonski broj i adresa elektroničke pošte: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zakonski zastupnik (roditelj ili skrbnik) sudionika natječaja vlastoručnim potpisom na ovoj suglasnosti potvrđuje da se slaže sa sudjelovanjem svojeg djeteta/štićenika – sudionika natječaja – u natječaju priređivača natječaja HP – Hrvatske pošte d.d., Poštanska ulica 9, 10410 Velika Gorica, radi odabira likovnog rješenja poštanske marke Republike Hrvatske „Međunarodni dan mira“, te da je upoznat s Pravilima natječaja za odabir likovnog rješenja poštanske marke Republike Hrvatske „Međunarodni dan mira“ priređivača natječaja (dostupna na internetskoj stranici priređivača natječaja, [www.posta.hr](http://www.posta.hr)), kao i da ih prihvaća. Također je sporazuman da njegove osobne podatke navedene u ovoj suglasnosti (ime i prezime, adresa, telefonski broj i adresa elektroničke pošte) obrađuje HP – Hrvatska pošta d.d. u svrhu realizacije natječaja, kao i u svrhu kontakata u vezi s odabirom i dodjelom nagrada.

Zakonski zastupnik (roditelj ili skrbnik) sudionika natječaja svojim potpisom nadalje potvrđuje svoju suglasnost da se osobni podatci maloljetnog sudionika (ime i prezime, datum rođenja, razred i škola sudionika) prikupljaju i obrađuju u svrhu realizacije sudjelovanja u natječaju, odabira dobitnika, kontaktiranja i objave dobitnika nagrade na stranicama HP – Hrvatske pošte d.d. i u medijima te na svečanosti dodjele nagrada, kako je navedeno u Pravilima natječaja.

Osobne podatke zakonskog zastupnika (roditelja ili skrbnika) sudionika natječaja i osobne podatke sudionika natječaja obrađivat će samo HP – Hrvatska pošta d.d. i djelatnici koji sudjeluju u realizaciji natječaja te će biti obrađivani do predaje i uručenja nagrade.

Zakonski zastupnik (roditelj ili skrbnik) sudionika natječaja potpisom potvrđuje da je upoznat s pravom da u svakom trenutku od HP – Hrvatske pošte d.d. može zatražiti pristup osobnim podatcima, ispravak ili brisanje osobnih podataka ili ograničavanje obrade koji se odnose na ispitanika ili pravo na ulaganje prigovora na obradu te pravo na prenosivost podataka.

Zakonski zastupnik (roditelj ili skrbnik) sudionika natječaja svojim potpisom potvrđuje da je upoznat s pravom da u svakom trenutku može povući ovu suglasnost/privolu, a da to ne utječe na zakonitost obrade koja se temeljila na suglasnosti/privoli prije nego što je ona povučena.

Navedena prava i zahtjevi podnose se osobno u poštanskim uredima, pozivom na broj: 072/303-304 ili slanjem elektroničke pošte na adresu: kontakt.szk@posta.hr, a prigovor na obradu osobnih podataka službeniku za zaštitu podataka na adresu: zastitaosobnihpodataka@posta.hr.

Mjesto i datum: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis zakonskog zastupnika (roditelja

ili skrbnika) sudionika natječaja

Učitelj likovne kulture / učitelj razredne nastave sudionika natječaja vlastoručnim potpisom na ovoj suglasnosti potvrđuje da je upoznat s Pravilima natječaja za odabir likovnog rješenja poštanske marke Republike Hrvatske „Međunarodni dan mira“ priređivača natječaja (dostupna na internetskoj stranici priređivača natječaja, [www.posta.hr](http://www.posta.hr)) i da ih prihvaća te je nadalje sporazuman da njegove osobne podatke navedene u ovoj suglasnosti (ime i prezime, telefonski broj i adresa elektroničke pošte) obrađuje HP – Hrvatska pošta d.d. u svrhu realizacije natječaja, kao i u svrhu kontakata u vezi s odabirom i dodjelom nagrada, objavom dobitnika nagrade na stranicama HP – Hrvatske pošte d.d. i u medijima te na svečanosti dodjele nagrada, kako je navedeno u Pravilima natječaja.

Osobne podatke učitelja likovne kulture / učitelja razredne nastave sudionika natječaja obrađivat će jedino HP – Hrvatska pošta d.d. i djelatnici koji sudjeluju u realizaciji natječaja te će biti obrađivani do predaje i uručenja nagrade.

Učitelj likovne kulture / učitelj razredne nastave sudionika natječaja potpisom potvrđuje da je upoznat s pravom da u svakom trenutku od HP – Hrvatske pošte d.d. može zatražiti pristup osobnim podatcima, ispravak ili brisanje osobnih podataka ili ograničavanje obrade koji se odnose na ispitanika ili pravo na ulaganje prigovora na obradu te pravo na prenosivost podataka.

Učitelj likovne kulture / učitelj razredne nastave sudionika natječaja svojim potpisom potvrđuje da je upoznat s pravom da u svakom trenutku može povući ovu suglasnost/privolu, a da to ne utječe na zakonitost obrade koja se temeljila na suglasnosti/privoli prije nego što je ona povučena.

Navedena prava i zahtjevi podnose se osobno u poštanskim uredima, pozivom na broj: 072/303-304 ili slanjem elektroničke pošte na adresu: kontakt.szk@posta.hr, a prigovor na obradu osobnih podataka službeniku za zaštitu podataka na adresu: zastitaosobnihpodataka@posta.hr.

Mjesto i datum: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis učitelja likovne kulture / učitelja razredne nastave sudionika natječaja